
Az aspektus és telicitás szerepe a nganaszan mozgásigék elemzésében

Dolgozatom célja a mozgásigék lexikológiai kategóriájának vizsgálata az uráli nyelvcsalád szamojéd nyelvei közé tartozó nganaszanban, különös tekintettel az igék aspektuális és akcióminőségbéli tulajdonságaira, valamint azok szerepére az igék jelentésének leírásában.
A mozgásigék tipológiája népszerű kutatási téma, a legtöbb kutatás azonban Talmy elméleti keretére (2000) támaszkodik. Talmy szemantikailag és szintaktikailag kategorizálja a csoport lexémáit a világ nyelveiben az alapján, hogy annak igéi az elemi mozgás mellett milyen többletjelentést (MOZGÓ TÁRGY, MOZGÁS MÓDJA vagy ÖSVÉNYE) lexikalizálnak. A nganaszan mozgásigéiről készített korábbi kutatás (Vojter 2023) megállapította, hogy ennek a nyelvnek az igéiben mindhárom többletjelentés előfordulhat, ezáltal egy jelentéstanilag osztott rendszerről beszélhetünk. Ez a munka azonban bizonyos eredményeiben pontosításra szorul, és arról sem ír a kontextuson kívül konkrétumot, hogy mi alapján határozta meg ebben a nyelvben az igék által lexikalizált jelentést.
Jelen dolgozatom ezt a hiányt igyekszik pótolni, ugyanis a nganaszanra vonatkozóan egy olyan szempontrendszert ír le, amely segít úgy meghatározni a mozgásigék többletjelentését, hogy az eredmény a kutató kontextus alapján tett egyéni értelmezésétől objektívabb legyen. Azt a megfigyelésem mutatom be, miszerint ebben a nyelvben az egyébként lexikális aspektussal rendelkező igék perfektivitása minden esetben az ÖSVÉNY többletjelentés kifejezésére utalhat, ahogyan, noha kisebb mértékben, de a telicitás is összefüggésben áll ezzel. Ennek eredményeként kutatásom nemcsak a mozgásigék csoportosítását segíti elő, hanem az ebben a nyelvben kevésbé kutatott telicitás jelenségének leírásában is közreműködik, valamint egy veszélyeztetett nyelv megismerésében is szerepet játszik.

